Patru oameni inimoşi şi entuziaşti din Cluj Napoca au adus pentru prima oară în România, conceptul de medicină veterinară socială – medicină dedicată animalelor comunitare sau necuvântatoarelor ai căror proprietari au venituri reduse.

Asociaţia Transylvania Animal Care deschidea, la Cluj, în urmă cu două luni, primul cabinet de medicină veterinară socială din România. O iniţiativă care s-a dovedit a fi foarte apreciată de iubitorii de animale, ţinând cont de numărul mare de solicitări primite, până acum, de tânăra echipă.

I-am cunoscut pe cei de la Transylvania Animal Care doar azi dar imaginea Anorei Ilenuţa şi dragostea molipsitoare pentru animale a interlocutoarelor mele m-au făcut să regret că n-am făcut mai demult o vizită la cabinetul de pe strada Densuşianu.

Prima instituţie de genul acesta de medicină veterinară socială a apărut în anul 1897 în Anglia, se numeşte Blue Cross şi funcţionează şi astăzi. Şi la noi se practică de mulţi ani dar cei de la Transylvania Animal Care sunt cei care au oficializat această denumire în România.

Cui se adresează medicina veterinară socială?

Clienţii noştri sunt fie proprietari de animale care au venituri foarte mici, fie ONG-uri de protejare a animalelor, cărora nouă ni s-a părut firesc să le acordăm preţuri mai mici, pentru că ei lucrează în ritmuri infernale, câteodată, şi atunci e normal să plătească cât de puţin se poate.

Lumea trebuie să se gândească la noi ca la un cabinet veterinar obişnuit. Da, vin la noi, în primul rând câini, în al doilea rând, pisici, deşi tind şi ele să fie printre pacienţii care ne vizitează foarte des. Se întâmplă să mai avem solicitări pentru capre, de exemplu, dar acolo noi dăm doar un sfat, deoarece capra nu este animal de companie şi trimitem stăpânii mai departe, la medicii specialişti.

O parte importantă din ceea ce facem este şi partea aceasta de medicină veterinară căreia noi îi spunem „de război”, în care facem campanii de sterilizare. Foarte multe dintre problemele pe care le vedem în jurul nostru sunt ale acestor animale comunitare, problema fiind supra popularea cu animale comunitare. Şi singurul fel înţelept şi uman de a rezolva acecst lucru, în timp, este sterilizarea animalelor. (directorul de strategie si comunicare, Anca Georgescu)

Majoritatea cazurilor în care Transylvania Animal Care intervine reprezintă cazuri de maltratare sau abandon al patrupedelor.

Anora Ilenuţa Anora Ilenuţa

Anora Ilenuţa, o fetiţă maidanez de 5 luni, a fost şi maltrată şi abandonată şi a fost găsită închisă într-un sac, într-un tomberon. Este cel mai special caz întâlnit de cei de la Transylvania Care, de când a fost deschis cabinetul, am aflat de la medicul veterinar Anna Kiss:

Este un caz tipic de maltratare. A venit acum două săptămâni, era în agonie, cu traumatism la nivelul craniului, fractură de mandibulă, fractură la nivelul nasului, cu membrul drept anterior rupt. Progresul ei a fost incredibil! La început nu se ridica deloc, nu avea echilibru, nu putea să îşi coordoneze nicio mişcare, acum se ridică, ceea ce, pentru noi, e o mare bucurie. Mănâncă foarte bine, pot chiar spune că e o pofticioasă! În două săptămâni o să scape, ba chiar o să alerge pe aici! Are o listă de adoptatori online, fani care vor să o ia la ei acasă, mai ales din Anglia. Numele ei înseamnă „Lumină” iar de la noi a primit numele Ilenuţa!

Nici nu mă miră că Anora Ilenuţa are atâţia admiratori. E o căţelusă frumoasă, albă, pufoasă, pupăcioasă, foarte prietenoasă. Vă puteţi convinge şi voi după ceea ce vedeţi din fotografii sau daţi o fugă la Transylvania Animal Care, de unde sigur vă veţi întoarce cu un prieten…patruped! 🙂

Adela Groza

Radio Cluj poate fi ascultat şi online, AICI.